Þingræður haldnar á Alþingi Íslendinga



Herra forseti. Mál þetta er einfalt í sniðum. Það voru gefin út brbl. s.l. haust um lækkun á tollum á bifreiðum m.a. Síðan hefur Alþingi afgreitt enn frekari lækkun á tollum á bifreiðum, en eftir stendur að tollur á snjósleðum var lækkaður skv. brbl. og þar eru þær eftirhreytur sem hér blasa við þm. Tollur á vörum í tollskrárnúmeri 87.02.11 í 1. gr. tollskrárinnar lækki í 70%, þ.e. snjósleðar. Nefndin varð sammála um að staðfesta þetta ákvæði brbl. og mæla með samþykkt frv.



Herra forseti. Heilbr.- og trn. hefur fjallað um frv. þetta. Nefndin fékk Eyjólf Jónsson, framkvæmdastjóra Atvinnuleysistryggingasjóðs, til að koma á fund og gera grein fyrir efni frv., en Eyjólfur Jónsson var einn af þeim mönnum sem fyrir hönd ríkisstj. undirbjuggu þetta frv. Í hans máli kom fram að hér er ekki gert ráð fyrir auknum útgjöldum af hálfu Atvinnuleysistryggingasjóðs vegna fiskvinnslufólksins heldur fyrst og fremst öðrum aðferðum við að greiða þessar atvinnuleysistryggingabætur sem eiga að tryggja atvinnu fiskverkunarfólks, tryggja eða bæta atvinnuöryggi þess. Að þeim upplýsingum fengnum varð nefndin sammála um að leggja til að frv. þetta yrði afgreitt óbreytt eða eins og segir í nál.: "Nefndin hefur fjallað um frv. Eyjólfur Jónsson, framkvæmdastjóri Atvinnuleysistryggingasjóðs, kom á fund nefndarinnar. Nefndin leggur til að frv. verði samþykkt óbreytt. Einstakir nefndarmenn undirrita álitið þó með fyrirvara." Fjarverandi við afgreiðslu málsins voru Kjartan Jóhannsson og Guðmundur H. Garðarsson, en undir nál. skrifa Guðmundur Bjarnason, Guðrún Agnarsdóttir með fyrirvara, Guðrún Helgadóttir með fyrirvara, Ólafur G. Einarsson og Geir H. Haarde.



Herra forseti. Á þskj. 857 er nál. frá landbn. um þetta frv. Þar kemur fram að til viðræðu við nefndina komu Páll Agnar Pálsson yfirdýralæknir, Sigurður Helgason fisksjúkdómafræðingur, Jón Sveinsson, formaður Félags eldis- og hafbeitarstöðva, og Tryggvi Gunnarsson lögfræðingur. Nefndin mælir með samþykkt frv. með nokkrum breytingum sem ég mun nú greina frá. Undir það skrifa allir þeir nefndarmenn sem voru á fundinum, en hv. alþm. Halldór Blöndal var ekki við lokaafgreiðslu málsins. Brtt. eru í fyrsta lagi við 2. gr. 2. mgr. orðist svo: Deildin lætur fiskeldisstöðvum í té vottorð um heilsufar fisks í stöðinni eftir því sem reglubundið eftirlit, sbr. lög nr. 76/1970 og lög nr. 61/1985, og rannsóknir og önnur starfsemi deildarinnar skv. lögum þessum gefa tilefni til. 2. brtt. er við 3. gr. Síðasti málsl. greinarinnar orðist svo: Hann annast gerð starfs- og fjárhagsáætlunar og ber ábyrgð á fjárhag deildarinnar. 3. brtt. er við 4. gr. Greinin orðist svo: Deildin hefur sjálfstæðan fjárhag og lýtur yfirstjórn forstöðumanns Tilraunastöðvar Háskóla Íslands í meinafræði. 4. brtt. er við 5. gr. a. 4. tölul. fyrri málsgr. orðist svo: Að veita fiskeldisstöðvum hvers konar aðstoð og ráðgjöf er að gagni má koma til varnar útbreiðslu sjúkdóma og til að tryggja heilbrigði fiska. b. Síðari málsgr. falli brott. 5. brtt. er við 6. gr. Síðari málsgr. orðist svo: Rannsóknadeildin getur samið við aðrar rannsóknastofnanir um að annast tiltekna þætti rannsókna vegna fisksjúkdóma í landinu. 6. brtt. er við 9. gr. Greinin orðist svo: Menntmrh. setur Rannsóknadeild fisksjúkdóma starfsreglur og staðfestir gjaldskrá fyrir þá þjónustu, sem hún veitir, með reglugerð. 7. brtt. er við 10. gr. a. Síðasti málsl. 1. málsgr. orðist svo: Þegar um sýnatöku vegna fyrirhugaðs útflutnings er að ræða skal rannsóknadeildin ganga úr skugga um að sýnatökur og úrvinnsla séu í samræmi við reglur um þau atriði í viðkomandi landi. b. Í stað orðanna "sem og önnur fyrirmæli" í 2. málsgr. komi: sem og fyrirmæli. 8. brtt. er við 11. gr. 1. málsgr. orðist svo: Rannsóknadeild fisksjúkdóma skal rannsaka sýni frá fiskeldisstöðvum með viðurkenndum aðferðum. Finnist ekkert athugavert við rannsókn er sú niðurstaða skráð í skýrslur um viðkomandi stöð. Þær niðurstöður, ásamt reglubundnu eftirliti, eru grundvöllur útgáfu heilbrigðisvottorða, sbr. 14. gr. 9. brtt. er við 14. gr. Í stað orðsins "fiski" í síðari málsl. komi: alifiski. Þetta eru þær brtt. sem nefndin varð sammála um að flytja hér og leggur hún til að frv. verði samþykkt með þeim.



Herra forseti. Ég mæli fyrir nál. á þskj. 862 um frv. til l. um ríkisendurskoðun frá fjh.- og viðskn. Fjh.- og viðskn. hefur athugað þetta frv. og mælir einróma með samþykkt þess. Kristófer Már Kristinsson mun ekki hafa verið viðstaddur á þeim fundi þar sem málið var afgreitt á og ekki heldur Ólafur G. Einarsson.



Herra forseti. Ég mæli fyrir nál. á þskj. 863. Það hljóðar þannig: "Nefndin hefur athugað frv. og aflað umsagnar laganefndar Lögmannafélags Íslands. Leggur nefndin til að frv. verði samþykkt, en einstakir nefndarmenn áskilja sér rétt til að flytja eða fylgja brtt." Undir þetta rita Páll Pétursson, Ólafur G. Einarsson, Guðmundur H. Garðarsson, Halldór Blöndal, Jón Baldvin Hannibalsson og Svavar Gestsson. Fjarstaddur afgreiðslu málsins var Kristófer Már Kristinsson. Eins og ég sagði áskilja einstakir nefndarmenn sér rétt til að fylgja eða flytja brtt. og brtt. hefur komið hér fram frá hv. þm. Halldóri Blöndal, einum nefndarmanninum, þar sem lagt er til að réttindi fái einnig löggiltir endurskoðendur. Hann mun að sjálfsögðu gera grein fyrir brtt. sinni sjálfur, en ég fyrir mitt leyti get fallist á þessa brtt.



Herra forseti. Heilbr.- og trn. Nd. hefur fjallað um frv. þetta, breytingu á lögum um þjónustu- og endurhæfingarstöð sjónskertra. Frv. þetta fjallar um breytingu á 2. gr. laganna þar sem kveðið er á um að ráðherra sé heimilt að semja við augndeild sjúkrahúss til að annast læknisþjónustu á vegum stöðvarinnar og jafnframt að yfirlæknir augndeildarinnar verði yfirlæknir stofnunarinnar. Reynslan hefur leitt í ljós að það fyrirkomulag hentar ekki og frv. gerir ráð fyrir að niður úr þessari lagagrein verði fellt það ákvæði að yfirlæknir augndeildar, sem hugsanlega er samið við, sé jafnframt yfirlæknir stofnunarinnar og verði breytingin samþykkt verði þessi staða yfirlæknis við þjónustu- og endurhæfingarstöð sjónskertra auglýst laus til umsóknar. Á fund nefndarinnar komu fulltrúar frá Augnlæknafélagi Íslands, þeir Ólafur Grétar Guðmundsson og Vésteinn Jónsson, og settu fram þær óskir Augnlæknafélagsins að málsliðurinn um heimild ráðherra til að semja við augndeild sjúkrahúss til að annast læknisþjónustu á vegum stofnunarinnar yrði einnig felldur niður úr lögunum, málsgr. öll sem sagt felld burtu. Um það náðist ekki samstaða í nefndinni. Meiri hl. nefndarinnar leggur til að frv. verði samþykkt óbreytt eins og það var lagt hér fyrir Nd., þ.e. að 2. málsgr. 2. gr. laganna orðist svo: Ráðherra er heimilt að semja við augndeild sjúkrahúss að annast að einhverju eða öllu leyti læknisþjónustu á vegum stöðvarinnar. Þar með eru þá felld niður ákvæðin um að yfirlæknir þeirrar augndeildar sé jafnframt yfirlæknir stofnunarinnar. Eins og ég sagði varð ekki samkomulag í nefndinni. Hún klofnaði í afstöðu sinni til málsins og leggur meiri hl. til að frv. verði samþykkt óbreytt. Fjarverandi við afgreiðslu málsins var Guðmundur H. Garðarsson. Undir þetta nál., sem er á þskj. 864, skrifa Guðmundur Bjarnason, Ólafur G. Einarsson, Kjartan Jóhannsson og Geir H. Haarde.



Herra forseti. Það er kannske of djúpt í árinni tekið hjá hv. frsm. að nefndin hafi klofnað um þetta mál. Svo stórt mál er þetta ekki að það orðalag eigi við. En okkur hv. þm. Guðrúnu Agnarsdóttur þótti að hér mætti betur gera og til lengri framtíðar en sú till. gerir ráð fyrir sem hæstv. ráðh. lagði fram. Hv. þm. Guðmundur Bjarnason hefur reyndar þegar rakið hvað hér er á ferðinni, en ef ég mætti, herra forseti, lesa 2. gr. í lögum um þjónustu- og endurhæfingarstöð sjónskertra hljóðar hún svo: "Ráðherra skipar yfirlækni að fengnum tillögum stöðunefndar skv. lögum nr. 59 frá 1983, um heilbrigðisþjónustu. Aðrir starfsmenn skulu ráðnir af stjórn stöðvarinnar." Síðar kemur seinni hluti greinarinnar sem er að okkar mati dálítið annarlegur. Þar stendur, með leyfi forseta: "Ráðherra er heimilt að semja við augndeild sjúkrahúss að annast læknisþjónustu á vegum stöðvarinnar og yrði yfirlæknir augndeildar jafnframt yfirlæknir stofnunarinnar." Í fyrsta lagi er dálítið kyndugt að hafa það í lagagrein að ráðherra sé heimilt að semja við eina sjúkrastofnun um samstarf við aðra. Slíkt á eiginlega tæplega að þurfa. Það gefur auga leið að sjónstöðin hlýtur að leita til augndeildarinnar á Landakotsspítalanum með allar meiri háttar aðgerðir vegna þess einfaldlega að þær eru ekki annars staðar gerðar. Síðan gerist það einfaldlega að þegar sjónstöðin tekur til starfa er yfirlækni augndeildar falið að annast jafnframt þetta starf á sjónstöðinni. Það kemur fljótlega í ljós að hann annar því engan veginn og telur ekki að hann komist yfir bæði þessi störf og felur þess vegna samstarfsmanni sínum á augndeildinni að taka við þessu starfi. Þetta eru aftur á móti dálítið óvenjulegar aðferðir við að ráða starfsmenn og ekki að undra þó að Augnlæknafélagi Íslands þætti vald þess virðulega yfirlæknis orðið allverulegt. Það stendur þess utan, eins og lögin eru núna, að jafnframt verði yfirlæknir augndeildar yfirlæknir stofnunarinnar. Þá þótti hæstv. ráðherra rétt að sú lína félli í öllu falli út. Ég vona að þetta sé nú ekki allt of flókið. Málið er einfaldlega þannig að Augnlæknafélaginu og raunar Læknafélagi Íslands líka þykir eðlilegast að þarna sé staða auglýst og maður ráðinn til að stjórna þessari stöð og vera yfirlæknir hennar. Ég vil benda á að engum hefur nokkurn tíma dottið í hug að ekki sé sérstakur yfirlæknir sem stjórnar heyrnar- og talmeinastöðinni. Við hv. þm. Guðrún Agnarsdóttir vildum hreint ekki tefja framgang þessa máls. Við skiljum mætavel að hæstv. ráðherra er að laga svolítið til þetta klúður sem upp er komið. En einfaldast er að allur síðari hluti 2. gr., þ.e. 2. málsgr., falli niður. Þá er þetta mál leyst, samstarfssamningur úr gildi fallinn og ekkert á móti því að auglýsa stöðuna eins og lög gera ráð fyrir. Að lokum vil ég aðeins vitna í bréf frá Augnlæknafélagi Íslands sem skrifað er til heilbr.- og trn. 10. apríl s.l., með leyfi forseta: "Stjórn Augnlæknafélags Íslands leggur eindregið til að lögum um þjónustu- og endurhæfingarstöð sjónskertra verði breytt þannig að 2. málsgr. 2. gr., þar sem stjórn sjónstöðvarinnar er heimilað að semja við augndeild sjúkrahúss varðandi læknisþjónustu, verði öll felld niður." Ég og hv. þm. Guðrún Agnarsdóttir erum hjartanlega sammála því að þetta væri best fellt út úr lögunum og við leggjum til við hv. deild að svo verði gert. Ég get ekki séð að þetta geti verið hæstv. ráðherra, sem ég sé ekki að sé hér viðstödd, mjög á móti skapi og hef rætt það lítillega við hana. Okkur fannst það ekki mikið tilfinningamál en ég sakna þess raunar að heyra ekki hennar skoðun á því máli. Fallist menn ekki á þessa till. okkar hv. þm. Guðrúnar Agnarsdóttur þá munum við ekki tefja framgang þessa máls, við teljum það nú ekki svo stórkostlegt. En vissulega held ég að lögin væru betri eftir þessa breytingu.